**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Финансијска подршка националној кинематографији**

**Датум: 04.06.2015.**

**Бр. 04/2015**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште *[istrazivanja@parlament.rs](mailto:istrazivanja@parlament.rs)*[.](mailto:istrazivanja@parlament.rs) Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[AУСТРИЈА 3](#_Toc422221566)

[БЕЛГИЈА 4](#_Toc422221567)

[ИТАЛИЈА 5](#_Toc422221568)

[МАЂАРСКА 6](#_Toc422221569)

[НЕМАЧКА 7](#_Toc422221570)

[СЛОВАЧКА 8](#_Toc422221571)

[ФРАНЦУСКА 10](#_Toc422221572)

[УЈЕДИЊЕНО КРАЉЕВСТВО 11](#_Toc422221573)

Закон о кинематографији ("Сл. гласник РС", бр. 99/2011***,*** 2/2012 - испр. и 46/2014 - одлука УС- даље:Закон), који је ступио на снагу 4.1.2012. године, а примењује се од 5.7.2012. године, детаљно уређује општи интерес у области кинематографије, начин остваривања општег интереса у области кинематографије, као и друга питања од значаја за обављање кинематографских делатности. Поред тога, Закон предвиђа формирање базе података као основе за утврђивање стратегије развоја домаће кинематографије и предузимање конкретних мера економске и културне политике у области кинематографије.

Чланом 10. Закона прецизира се општи интерес у кинематографији, јер је то основ за финансирање из републичког буџета, с обзиром да је уставна обавеза Републике Србије да финансира општи интерес.

Члан 7. Закона се односи на подстицање страних продуцената да производе своје филмове у нашој земљи, што се чини у форми повраћаја до 20% од уложених средстава, што је иначе пракса у земљама у окружењу. Тиме се ствара амбијент за развој филмске индустрије и уопште привлачење страних инвестиција. Ради подстицања страних продуцента да у Републици Србији производе страна кинематографска и копродукциона дела, страном продуценту исплаћују се из буџета Републике Србије, у складу са средствима обезбеђеним у буџету Републике Србије, до 20% укупно утрошених средстава за снимање филма на територији Републике Србије, у складу са посебним актом Владе.

Једно од најважнијих питања које Закон уређује односи се утврђивање позиције Филмског центра Србије, као установе културе која је задужена за обављање стручних послова у области кинематографије и развој филма (чланови 13-18. Закона). Филмски центар практично преузима обавезу коју је раније имало Министарство у домену финансирања и суфинансирања пројеката производње домаћих филмова. Суштина је у томе да Филмски центар формира комисију која утврђује предлог одлуке на јавном конкурсу, док Управни одбор Филмског центра доноси одлуку на основу овог предлога, а Министарство представља другостепени орган уколико се неко жали на ову одлуку.

Такође, Закон регулише изворе финансирања развоја домаће кинематографије. Први извор финансирања (поред републичког буџета) односи се и на покрајински и буџет локалних самоуправа, које имају могућност (не и обавезу) финансирања развоја домаће кинематографије.

Средства из члана 19. Закона намењена подстицању домаће кинематографије, осим средстава која се обезбеђују из буџета Републике Србије, уплаћују се на посебан рачун Центра. На тај начин се стварају могућности да се непотрошена средства која су за једну годину одвојена у сврху развоја домаћег филма, не морају враћати у буџет. Наиме, познато је да се један филм не може завршити у току једне године, па је раније био проблем, шта са новцем који је за ову сврху био издвајан из буџета, а који се не потроши до краја године.

У прегледу који следи изложена је политика финансирања и подстицања домаће кинематографије у Аустрији, Белгији, Италији, Мађарској, Немачкој, Словачкој, Француској и Уједињеном Краљевству.

# AУСТРИЈА

У Аустрији је финансијска подршка националној кинематографији организована, с обзиром на државно уређење, на два нивоа. На федералном нивоу постоји Аустријски филмски институт, а на локалном нивоу постоји више фондова за подршку филму: Бечки филмски фонд, Кино Тирол, Кино Штајерска, Корушка филмска комисија итд.

Аустријски филмски институт је национално тело, подржано од стране Федералне владе која је уједно и надлежна за надзор над његовим радом. Правни основ за његово оснивање је Закон о финансирању аустријског филма[[1]](#footnote-1) из 1980. године. Основан је како би пружао финансијску подршку аустријском филму с посебним циљем јачања аустријске филмске индустрије и креативног уметничког аспекта аустријског филма који је предуслов за његов успех у земљи и иностранству. Институт је правно лице са својством субјекта јавног права и са седиштем у Бечу. Састављен је од надзорног одбора и пројектне комисије. Надзорни одбор, између осталог, одређује смернице финансирања, доноси релевантна подзаконска акта, доноси процену годишњег буџета и евалуира циљеве финансирања. Одбор се састоји од представника неколико савезних министарстава, представника Федералне адвокатске канцеларије, чланова синдиката и Привредне коморе, као и пет стручних представника из аустријске филмске индустрије. Пројектна комисија одлучује о поднетим пројектима за финансирање филмских остварења. Комисија се састоји од пет експерата (директор и четири члана) а састаје се четири пута годишње како би одлучивала о поднетим пројектима.

Средства којима Институт располаже за финансирање националне кинематографије су из буџета, а финансијска година траје колико и календарска година. Поред пројектног финасирања постоји и аутоматско финансирање на основу броја извођења, тзв. финансирање на основу референци. Да би филм био референтан и добио финансијску подршку Аустријског филмског института мора да оствари уметнички и економски успех. Наравно, постоје услови које треба да задовољи у погледу дужине трајања као и у погледу садржаја. Средства се користе како за националне филмове тако и за копродукције са страним земљама.

# БЕЛГИЈА

У Белгији се примењује тзв. „пореско склониште“ како би се подстакла производња аудио-визуелних дела и филмова. Систем пореског склоништа је пореска олакшица која омогућава белгијским и страним компанијама, које се оснивају у Белгији, да инвестирањем у дела намењена за приказивање у биоскопима или на телевизији смање своју опорезиву добит у пореској пријави. Из оваквог система се финансирају белгијски филмови и квалификоване међународне копродукције.

Систем успешно функционише већ више од десет година подстичући стварање аудио-визуелних дела у Белгији. За систем је надлежно Министарство финансија. Правни основ за увођење овог система је члан 194. Закона о порезу на добит из 1992. године којим је омогућено успостављање овог система 2002. године. Важна реформа овог система је уведена од јануара 2015. године како би се поправила сигурност за инвеститоре, повећала сума намењена за продукцију аудиовизуелних дела и успоставила боља контрола система која би гарантовала његову одрживост у будућности. Реформисани систем уводи сертификат пореског склоништа, односно компанијама се нуди смањење пореза на основу улагања у квалификована аудиовизуелна дела. Продуценти који су квалификовани од државе добијају сертификат. Квалификована аудиовизуелна дела су играни и документарни филмови било које дужине намењени великом платну као и документарне и анимиране серије за телевизију и филмови за телевизијско приказивање. Не постоји ограничење у погледу броја компанија које учествују у производњи као ни у погледу висине добити од система пореског склоништа док год обе стране, продуцент и компанија, задовољавају услове. Услови који морају бити задовољени су различити:

- продуценти морају бити из Белгије или белгијско представништво стране фирме;

- компаније морају бити из Белгије или белгијско представништво стране фирме, која није продуцентска компанија или телевизија;

- укупна уложена сума не може бити већа од 50% од укупног буџета продукције;

- само аудиовизуелно дело мора бити одобрено од стране заједнице фламанског, француског и немачког говорног подручја као европско дело према европској Директиви о аудиовизуелним медијским услугама без граница од 10. марта 2010. године.

Продуцентска кућа мора да потроши најмање 90% oд укупне суме у Белгији за производњу аудиовизуелног дела у року од 18 месеци или 24 месеца за анимирани филм. За међународне копродукције важе други услови.

Фламанске и француске заједнице у Белгији такође имају своје комплементарне програме финансијске подршке националној кинематографији.

# ИТАЛИЈА

Италија подстиче развој филмске индустрије у свим областима и охрабрује иницијативе за побољшање и ширење, на било који начин, националне кинематографије, дајући предност филмовима од значаја за националну културу. За културне и образовне сврхе, држава осигурава очување националног филмског наслеђа и његову дистрибуцију у земљи и иностранству и промовише студије и истраживања у филмској индустрији.

Област кинематографије у Италији је уређена Законом о кинематографији број 28 од 22. јануара 2004. године[[2]](#footnote-2) и одговарајућим одлукама и уредбама Министарства културе. Регулаторни оквир о киниматографији је допуњен европским стандардима и међународним уговорима о филму, као и регионалним прописима релевантних институција административних органа регионалне самоуправе Италије.

Сектор за кинематографију Министарства културе, између осталог, пружа финансијску подршку продукцији, дистрибуцији и јавном приказивању кинематографских дела и финансира иницијативе за промоцију филмске културе. Такође, обавља и административне послове везане за пореске олакшице, а обавља административне и рачуноводствене провере, инспекције и контроле поверених финансијских средстава и стипендија које додељује Министарство[[3]](#footnote-3).

За спровођење поверених послова, Сектор за кинематографију користи средства која се за филмске активности издвајају из Фонда за аудиовизуелне уметности - Fondo unico per lo spettacolo (FUS). Овај Фонд је једини механизам Владе Италије, успостављен Законом бр. 163 из 1985. године и комплетно реформисан Законом о кинематографији из 2004, за финансирање програма из области кинематографије, музике, плеса, позоришта, циркуса и сл. Из овог Фонда за филм се издваја одређени проценат, а који је на пример у 2005. години био 18%. Фонд служи за два обилика финансирања - индиректно и директно финасирање. Индиректно се финансирају продукција, дистрибуција и радна и техничка индустрија, а директна финансијска помоћ је намењена за јавно приказивање у виду бесповратних средстава која се добијају на основу јавних признања, награда и др.

Суштина законодавног оквира из области кинематографије су већ поменута два облика финансирања кинематографске делатнсти. Директно финансирање регулише Закон о кинематографији бр. 28, Одлука Министарства од 8. фебруара 2013. године као и критеријуми и принципи које годишње објављује Кинематографска комисија Италије. Да би се добила државна помоћ примењује се територијална шема и формална процедура сертификације националности. Укратко, филм мора бити италијански и од „културног интереса“ и услов је да се најмање 30% буџета за филм потроши у Италији. Услов је такође и да снимање и коришћење филмских студија буде у Италији. Држављани ЕУ не подносе захтев за сертификат о националности. Италијански држављани се региструју у бази података Министарства културе након добијања сертификата.

Индиректно јавно финансирање је углавном регулисано Законом бр. 244/2007, члан 1., ст. 325-342, и одлукама министарстава: D.М. 7/5/2009 (Пореска смањења за опорезивање профита филмских продукцијских кућа) и D.М. 21/01/2010 (Имплементација одредаба прописа о пореским кредитима) којима се одобравају кредити филмским продукцијским и дистрибутерским кућама.

На основу споразума које је Италија закључила са другим државама, стране продукцијске куће могу да учествују у производњи копродукцијских кинематографских дела. Ако су земље укључене у стварање копродукцијског дела чланице Савета Европе, сарадња се остварује на основу европских стандарда и мултилатералних или билатералних уговора.

# МАЂАРСКА

У Мађарској постоје две јавне институције које подржавају производњу аудиовизуелних дела у земљи - Национални медиј и Информативно-комуникационо тело. Ове две институције су основане на основу Закона о телевизијском емитовању из 1996. године и Закона о електронским комуникацијама. Ове две јавне институције се финансирају из буџета.

Медијски савет има важну улогу у финансирању културе. Између осталог, он подржава оснивање нових телевизијских продукција, одржавање локалних медија као и њихов технички развој (у то је уложено 1,23 милијарде фoринти у 2015 години).

Мађарски национални филмски фонд (даље Фонд) је основан од стране А. Вајне, повереника Владе Мађарске за обнову Мађарске филмске индустије. Фонд је јавна установа. Основна улога овог Фонда који је у функцији од 2011. године је да повећа производњу мађарских филмова или копродукција и да омогући да мађарски филм постигне значајан успех на домаћем и међународном нивоу.

Улога Фонда је да пружа финансијску и стручну подршку приликом развоја сценарија, пројекта и производње дугометражног играног филма, позоришних, документарних и анимираних филmова. Такође, он даје маркетиншку подршку филмовима који су спремни за биоскопски репертоар. Студентским и дипломским филмовима даје велику подршку у виду финансирања односно омогућавања снимања филмова у специјализованим филмским студијима.

Поред пружања финансијске подршке за различите позоришне пројекте, Фонд нуди креативну сарадњу, стручно знање и успостављање међународних пословних контаката за нове мађарске филмске продукције. Студентима филмске уметности се пружа прилика да раде на високобуџетним играним филмовима снимљеним у Мађарској.

Главни циљ Фонда је да подржи производњу и дистрибуцију мађарских филмова и копродукција. Он се такође фокусира на развој националне кинематографије и представља Мађарску на међународним филмским фестивалима. Фонд је основан је од стране мађарске Владе.

На челу Фонда се налази извршни директор кога именује оснивач. Састав Управног одбора Фонда чини пет истакнутих филмских стваралаца који доносе одлуку о подршци подносиоцима захтева. Управни одбор Фонда је подељен у седам одсека и то:

1. Одељење за развој
2. Одељење продукције
3. Међународно одељење
4. Одељење за финансије
5. Одељење за мађарски филм (Мафилм)
6. Одељење мађарске филмске лабораторије
7. Одељење правне службе.

Фонд се финансира од пореских прихода остварених од стане Државне лутрије (буџет Фонда за 2015. годину износи 5,1 милијарди форинити односно 16 милиона евра).

# НЕМАЧКА

С обзиром на федерални систем у Немачкој, подршка националној кинематографији постоји на два нивоа. Дакле, постоји државна помоћ филмској индустрији на националном нивоу и релевантна помоћ у 13 од укупно 16 држава (Länder, *нем*.).

Правни основ државне помоћи националном филму је Закон о мерама подршке немачкој филмској индустрији[[4]](#footnote-4) из јануара 1968. године. У међувремену закон је више пута мењан а последњи пут 2013. године. Мере подршке из овог закона спроводи Агенција за промоцију филма (даље Агенција). Агенција је јавна установа на савезном нивоу која подржава све области немачке кинематографије. Поред тога што се бави финансирањем, Агенција је централна институција за немачку филимску индустрију. Финансира се од тзв. „филмске таксе“ која се, између осталог, прикупља и од корисника производа филмске индустрије (биоскопа, видео индустрије и телевизије). Годишњи буџет Агенције је око 76 милиона евра. Главни задатак Агенције је да обезбеђује мере за промоцију немачких филмова и унапреди економску основу немачке филмске продукције, као и да подржи укупне економске интересе филмске индустрије, побољша промоцију немачког филма како у оквиру Немачке тако и у оквиру њеног економског и културног утицаја у другим земљама, те да уједначено подржава филмску индустрију на савезном и државнм нивоу. Средства којима располаже су намењена за подршку продукцији дугометражних и краткометражних филмова, дистрибуцији филмова, биоскопима и дигитализацији филмске баштине. Од последњих измена закона средства више нису намењена за подршку писању сценарија, видео клубовима, стручном усавршавању филмских стваралаца, истраживањима, рационализацији и иновацијама. Постоје два облика подршке: аутоматска подршка на основу референтних вредности и селективна подршка према пројектном принципу. Референтне вредности су различите за различите врсте филмова и њихово трајање. Референтне вредности за немачке игране филмове у року од једне године од прве биоскопске пројекције се израчунавају у зависности од износа трошкова производње. Како би филм био референтан за учешће на фестивалима неопходно је да има најмање 50.000 посетилаца на пројекцијама. За документарне и дечије филмове период за достизање референци је повећан на три године.

Поред Агенције, немачку кинематографију помаже и Савезни повереник за културу и медије. Повереник је постављен 1998. године организационом одлуком Савезног канцелара. Он је надлежан за финансирање различитих културних и филмских манифестација као што су нпр. Међународни филмски фестивал у Берлину, затим наградни фонд Немачке филмске академије у износу од 3 милиона евра као и различите активности институција које се баве очувањем културног наслеђа. Средства која се користе за ове намене износе око 130 милиона евра.

# СЛОВАЧКА

Под термином аудиовизуелни фонд подразумева се јавна институција (фонд, фондација, удружење, савет и слично) којa подржава аудиовизуелну културу, индустрију и кинематографију. Таква врста институције подржава пројекте као што су играна, документарна или анимирана кинематографска дела или дела која су првенствено намењена за телевизијско емитовање.

У Словачкој је 2008. године на основу Закона бр. 516/2008 основан Аудиовизуелни фонд (даље Фонд), који има статус правног лица. Фонд је јавна установа која подржава и помаже развој аудиовизуелне културе и аудиовизуелне индустрије.

Органи Фонда су: Управни одбор, Надзорни одбор и директор.

Управни одбор одлучује о свим питањима која се односе на Фонд, осим ако се односе на питања везана за надлежност директора или Надзорног одбора. Председник и потпредседник Управног одбора имају право да одлучују у име Фонда самостално. Управни одбор има девет чланова. Чланове Управног одбора именује и разрешава министар културе Републике Словачке на предлог лица која раде у области аудиовизуелне културе у Словачкој. Мандат члана Управног одбора је шест година. Исто лице може бити именовано за члана Управног одбора највише у два узастопна мандата.

Надзорни одбор има обавезу да надзире да ли је рад Фонда у складу са законом, другим општеобавезујућим прописима и интерним прописима Фонда. Надзорни одбор има три члана. Управни одбор именује и разрешава два члана Надзорног одбора тајним гласањем. Министар именује и опозива једног члана Надзорног одбора. Мандат члана Надзорног одбора траје четири године. Исто лице може бити именовано за члана Надзорног одбора највише у два узастопна мандата.

Директор је извршни орган Фонда, који усмерава своје активности и делује у његово име у оквиру мандата добијеног од стране Управног одбора. Мандат директора траје пет година.

Постоји и Стручни одбор који не представља део унутрушње организационе шеме Фонда. Стручни одбор чине стручне комисије чији је задатак да процењују сваку молбу за финанасирење од стране Фонда, односно да ли је финансирање које врши Фонд у складу са прописима и приоритетима које одобри Управни одбор. Стручни одбор мора имати најмање 5 чланова (број чланова увек мора бити непаран) који се бирају на период од две године од стране Управног одбора.

Приходи Фонда састоје се од :

- прилога Фонду (од стране телевизијског јавног сервиса, лиценцираних телевизија, провајдера, дистрибутера аудиовизуелних дела),

- прилога из државног буџета,

- камата на депозите који се налазе у банкама или филијалама страних банака,

- камата на основу зајма којим се одобрава коришћење средстава из Фонда,

- наплате уговорних казни,

- административних такси,

- новчаних донација,

- осталих прихода.

Фонд обезбеђује финансијску подршку за аудиовизуелно стваралаштво путем:

- поклона - донација,

- кредита са роком отплате не више од 5 година,

- стипендија.

О финансирању подршке аудиовизуелном стваралаштву одлучује директор Фонда у року од 60 дана од дана достављања комплетне пријаве. Своју одлуку директор може засновати и на основу процене експертских комисија.

# ФРАНЦУСКА

У Француској је основана посебна национална институција у чијој надлежности је подршка кинематографији и другим уметностима покретних слика као што су аудиовизуелна, видео и мултимедијална дела, укључујући и видео игре. Национални центар за кинематографију и покретне слике (Centre national du cinéma et de l’image animée - CNC) је јавна установа чији рад надзире Министарство културе и која има статус правног лица и финансијску аутономију. Циљеви рада, организација и финансирање Националног центра за кинематографију и покретне слике регулисани су члановима L. 111-1 - L. 116-5 Закона о кинематографији и покретним сликама (Code du cinéma et de l'image animée)[[5]](#footnote-5). Национални центар за кинематографију и покретне слике управља финансијском подршком за филм и аудиовизуелну индустрију која се финансира приходима од три специфична пореза: пореза на биоскопске улазнице, пореза на телевизијске услуге и пореза на видео маркетинг и дематеријализовани видео (ДВД и видео на захтев). Приходи од ова три пореза се издвајају директно у буџет Националног центра за кинематографију и покретне слике. Сви видови финансијске подршке националној кинематографији (за сценарио, производњу, дистрибуцију и изложбе) представљени су на интернет сајту Националног центра за кинематографију и покретне слике.[[6]](#footnote-6)

Постоје и други видови финансијске подршке, укључујући аутоматску подршку за играну филмску продукцију.[[7]](#footnote-7)

Француска је 1993. године потписала Европску конвенцију о кинематографској копродукцији која је усвојена 1992. године.

Постоји и низ других аката (уредби) који су везани за тему кинематографије и то:

- Уредба из 1990. године која дефинише општа начела за дистрибуцију кинематографских и аудиовизуелних дела од стране уредника телевизија;

- Уредба из 1998. године која дефинише финансијску подршку одређеним кинематографским делима која се приказују у биоскопима као и пружање финансијске подршке приликом отварања нових биоскопа и њиховој модернизацији;

- Уредба из 1999. године која дефинише финансијску подршку филмској индустрији;

- Уредба из 2002. године која одређује класификацију кинематографских дела.

# УЈЕДИЊЕНО КРАЉЕВСТВО

Водећа институција која пружа подршку националној кинематографији у Уједињеном Краљевству је Британски филмски институт (даље Институт). Институт дистрибуира новац од Државне лутрије како би финансијски помогао стварање, продукцију и дистрибуцију филмова. Други извор финансијске подршке која се такође реализује преко Института је Министарство културе, медија и спорта. Ово министарство је, између осталог, надлежно за новац који се из буџета издваја за филм и аудиовизуелна дела. Влада Уједињеног Краљевства је у периоду од 2012. до 2013. године одобрила Институту око 80 милиона фунти укупне помоћи (одобрена средства и фонд од лутрије) за подршку развоју филма у Уједињеном Краљевству. Такође је исплаћено и 205 милиона фунти у виду пореске помоћи за филм. У периоду од 2013. до 2014. године је исплаћено 220 милиона фунти пореске помоћи која је инвестирана у 327 филмова направљених у УК.

Систем пореске помоћи за филм је уведен 2007. године и од тада је шире познат као један од основних начина финансијске подршке националној кинематографији. Зато је Влада 2011. године одлучила да систем ове врсте помоћи продужи на период до краја 2015. године. Последње измене система су објављене у државном буџету за 2014. годину са циљем да додатно подстакну финансирање филма у УК. За националне филмове чији су укупни трошкови производње до 20 милиона фунти, филмска продукцијска кућа може поднети захтев за смањење укупних трошкова и до 25% из фонда пореске помоћи. За филмове са укупним трошковима који прелазе 20 милиона фунти исплаћује се 20% од укупне вредности из фонда пореске помоћи. У Буџету за 2015. годину је најављена намера да се повећају средства на 25% за све националне филмове без обзира на вредност производње филма.

Систем пореских олакшица за подршку филму у УК један од најстимулативнијих система пореских олакшица у свету и у 2013. години је, на пример, привукао више од 1 милијарде фунти инвестиција у филмску индустрију. И сама филмска индустрија у УК даје значајан допринос националној економији са 43.900 радних места и доприносом од 1,6 милиона фунти бруто домаћем производу (за 2012. годину).

Влада УК улаже и до 16 милиона фунти за развој стручних вештина и иновација у домену филмског стваралаштва како би задовољила високу потражњу, одржала светски познату репутацију филмских екипа и награђивала таленте. Влада подржава и производњу независних британских филмова из многобројних извора као што је нпр. Фонд за улагање у креативне вештине. При одлучивању о финансирању, а и по осталим важним питањима, Влада консултује стручњаке из филмске индустрије и на основу стручног мишљења развија даљу стратегију помоћи филмској индустрији.

*Извори информација*

Austrian film institute. <http://www.filminstitut.at/en/tasks-and-aims/>

Beauftragte der Bundesregierung für Kultur und Medien - BKM. <http://www.deutsche-kultur-international.de/en/org/organisations/federal-government-commissioner-for-culture-and-media-bkm.html>

Belgian Tax Shelter system, Federal Public Service FINANCE, 2015. <http://koba.minfin.fgov.be/commande/pdf/brochure-tax-shelter-2015-en.pdf>

British Film Institute (BFI). <http://www.bfi.org.uk/film-industry>

British Film Institute (BFI). <http://www.bfi.org.uk/about-bfi/policy-strategy>

**ECPRD Request 2849 - The financial support to the national cinematography (26.05.2015)**

**ECPRD Request 2738 -** Public institutions supporting arts, culture, creative industry, audiovisual culture and cinematography (21.01.2015)

Filmförderungsanstalt (FFA). <http://www.ffa.de/index.php?page=profil&language=_en>,

Uebersicht-Aenderungen. <http://www.ffa.de/downloads/ffg_2014/merkblaetter/Uebersicht-Aenderungen.pdf>

Истраживање урадиле:

Јелена Марковић

виши саветник - истраживач

Ивана Стефановић

виши саветник - истраживач

1. Film Funding Act: <http://www.filminstitut.at/en/view/files/download/showDownload/?tool=12&feld=download&sprach_connect=246> [↑](#footnote-ref-1)
2. *Legge Cinema* - *D.Lgs. 22 gennaio 2004, n. 28*, пречишћен текст закона доступан је на италијанском језику на iнтернет адреси: <http://www.cinema.beniculturali.it/direzionegenerale/61/normativa-statale/> [↑](#footnote-ref-2)
3. Ministero dei Beni e delle Attività Culturali e del Turismo - Direzione generale per il Cinema: <http://www.cinema.beniculturali.it/> [↑](#footnote-ref-3)
4. Gesetz über Maßnahmen zur Förderung des deutschen Films - Filmförderungsgesetz – FFG. <http://www.ffa.de/index.php?page=profil&language=_en> [↑](#footnote-ref-4)
5. Закон о кинематографији и покретним сликама (консолидована верзија 16.05.2015) : <http://www.legifrance.gouv.fr/affichCode.do?cidTexte=LEGITEXT000020908868&dateTexte=20150605> [↑](#footnote-ref-5)
6. Национални центар за кинематографију и покретне слике. <http://www.cnc.fr/web/fr/cinema> [↑](#footnote-ref-6)
7. Више информација је доступно на интернет адреси: <http://www.cnc.fr/web/fr/soutien-automatique-a-la-production-de-long-metrage> [↑](#footnote-ref-7)